覽古十四首 六
作者：吳筠
朝代：唐

paragraphs: 嘗稽真仙道，清寂祛衆煩。
秦皇及漢武，焉得遊其藩。
情擾萬機屑，位驕四海尊。
既欲先宇宙，仍規後乾坤。
崇高與久遠，物莫能兩存。
矧乃恣所慾，荒淫伐靈根。
金膏恃延期，玉色復動魂。
征戰窮外域，殺傷被中原。
天鑒諒難誣，神理不可諼。
安期返蓬萊，王母還崑崙。
異術終莫告，悲哉竟何言。